
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



РЕШЕНИЕ
№ РС-964-19-065

	Днес, 10.06.2020 г., Комисията за противодействие на корупцията и за отнемане на незаконно придобито имущество /КПКОНПИ/, в състав:

	Председател: Сотир Цацаров
	Заместник – председател: Антон Славчев
	Член: Антоанета Цонкова
	Член: Пламен Йоцов

У С Т А Н О В И:

	Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/С-964/30.12.2019 г., обединен със сигнал с рег.№ ЦУ01/С-3/02.01.2020 г.
	Сигналът е подаден против Стойно Чачов – кмет на Община С..
	По същество, в сигнала се твърди, че Стойно .Чачов в качеството си на кмет на Община С. със Заповед № 452/10.06.2019 г. е обявил бедствено положение в Община С., като в тази връзка е отправил искане с изх.№ С-2993/11.06.2019 г. до Държавна агенция „Държавен резерв и военновременни запаси“ да освободи минерална вода, сухи супи и консерви, като безвъзмездна помощ за преодоляване на последствията от бедственото положение за населението, които използва за предизборни цели. През 2015 г. е подал декларация по чл. 12, т. 2 във връзка със чл. 14 от Закона за предотвратяване и установяване на конфликт на интереси с невярно съдържание, като не е обявил участието си в дружеството „************“ ЕООД.
	Към сигнала като доказателства са приложени: декларация по чл. 12, т. 2, във вр. с чл. 14 от ЗПУКИ (отм.) с вх.№ 3/11.11.2015 г., декларация по чл. 12, т. 1, във вр. с чл. 5 с вх.№ 2/11.11.2015 г. от ЗПУКИ (отм.) и справка от Търговски регистър.
	При проверката относно допустимостта на сигнала е установено, че същият не отговаря на изискванията на чл. 48, ал. 1, т. 3 от ЗПКОНПИ, тъй като липсват конкретни данни за нарушение на разпоредбите на ЗПКОНПИ от лицето, заемащо висша публична длъжност. При спазване на процедурата по чл. 30, ал. 2 от АПК сигналоподателите са уведомени за констатираните нередовности, но същите не са отстранени.
	От председателя на ПК по „Конфликт на интереси” при Общински съвет – С. са изискани и представени следните доказателства: клетвен лист на Стойно Чачов - кмет на Община С. за мандатите 2015 - 2019 г. и 2019 - 2023 г.; Решение на ОИК – С. № 154/01.11.2015 г., Удостоверение на ОИК – С. за избран кмет на община № 1/05.11.2015 г., Решение на ОИК – С. № 74-МИ/03.11.2015 г., Удостоверение на ОИК – С. за избран кмет на община № 1/12.11.2019 г., Заповед № 452/10.06.2019 г. на кмета на Община С. за обявяване на бедствено положение за територията на Община С., Заповед № 499/24.06.2019 г. на кмета на Община С. за отмяна на бедствено положение за територията на Община С., писмо с изх.№ С-2993/11.06.2019 г. до председателя на Държавна агенция „Държавен резерв и военновременни запаси“, Заповед № ХЗ-37/19.06.2019 г. на председателя на Държавна агенция „Държавен резерв и военновременни запаси“, Заповед № ХЗ-38/19.06.2019 г. на председателя на Държавна агенция „Държавен резерв и военновременни запаси“ и протоколи, удостоверяващи разходването на получената отпусната безвъзмездна помощ, извадка от Журнал за обстановката в Община С. в периода от 06.06.2019 г. до 28.06.2019 г., Протокол от 09.06.2019 г. на Общинския щаб за изпълнение на Общинския план за защита при бедствия и аварии на Община С. и снимков материал.
	Служебно е извършена справка в Търговския регистър, в Регистър НБД „Население“, в сайта на ОИК-С., в сайта на Върховен административен съд и в сайта на Национален статистически институт.

От събраните в хода на административното производство доказателства Комисията установи следното от фактическа страна:

	Сигналът е подаден от лица, с посочени имена и е подписан.
	Стойно Чачов е избран за кмет на Община С. за мандат 2015 г. – 2019 г. и за мандат 2019-2023 г. и е положил клетва, съответно на 05.11.2015 г. и на 12.11.2019 г.
	От извършената справка в Търговски регистър се установява, че дружеството „************“ ЕООД с ЕИК ************ е с управител и едноличен собственик на капитала М. И. Ч. и с предмет на дейност: организиране, провеждане, администриране на спортни турнири по белот, както и други дейности и услуги, разрешени от закона. До 13.01.2020 г. Стойно Чачов е бил управител и едноличен собственик на капитала на дружеството.
	С Решение № 76-МИ/23.12.2019 г. на Общинска избирателна комисия – С. се прекратяват предсрочно пълномощията на Стойно Чачов, обявен за избран за кмет на Община С., поради това че не е прекратил дейността си като управител на „************“ ЕООД с ЕИК ************ в законния едномесечен срок по чл. 41, ал. 3 от ЗМСМА.
	С Решение № 20 от 10.01.2020 г., постановено по адм. д. № 1476/2019г. на Административен съд – П., Решение № 76-МИ/23.12.2019 г. на ОИК-С., с което са прекратени предсрочно пълномощията на кмета на община С. е потвърдено, същото е обжалвано и с Решение № 4403/14.04.2020 г. по адм. дело № 1336/2020. на Върховния административен съд на Република България е оставено в сила Решение № 20 от 10.01.2020г., постановено по адм. д. № 1476/2019г. от Административен съд – П..
	С Протокол от 09.06.2019 г. от проведено извънредно заседание на Общинския щаб за изпълнение на Общинския план за защита при бедствия и аварии на Община С., във връзка с последиците и пораженията в района на вододайната зона на гр.С., следствие на поройните дъждове общинският щаб е достигнал до решение за обявяване на бедствено положение за гр.С. поради силно увреденото състояние на вододайната зона, свързано с пряка опасност за здравето на хората. Щабът е набелязал неотложни  мерки, включващи спешни аварийно-възстановителни действия по почистване на всички засегнати съоръжения, отпушване на затлачени тръби и временно укрепване на оголените по довеждащия водопровод тръби; спешно изготвяне на проект за възстановяване на ВиК съоръженията, осигуряващи питейно-битовите нужди и осигуряване на водоноски през периода на бедственото положение.
	Със Заповед № 452/10.06.2019 г. на основание чл. 44, ал. 2 от ЗМСМА и чл. 49, ал. 1 и чл. 65, ал. 1, т. 1 и ал. 2, т. 3 от Закона за защита при бедствия и във връзка с протокол от извънредно заседание на Общинския щаб за изпълнение на общинския план за защита при бедствия на Община С., Стойно Чачов в качеството си на кмет на Община С. е обявил бедствено положение за територията на гр. С. и е въвел в изпълнение общинския план за защита при бедствия във връзка с усложнена метеорологична обстановка, довела до сериозно компрометиране на вододайната зона на Община С. и необходимост от предприемане на спешни и неотложни аварийно-възстановителни дейности за преодоляване от последствията, водещи до увреждане на здравето на хората и значителни щети на имуществото.
	С т. 4 от заповедта „Мерки за овладяване на бедствието, включително предприетите временни ограничения върху правата на гражданите“ са възложени спешни и неотложни авариино-възстановителни работи по почистване на всички засегнати съоръжения, отпушване на затлачените тръби и временно укрепване на оголените по довеждащия водопровод тръби; възлагане на лицензирана фирма изготвяне на проект за възстановяване на ВиК съоръженията, осигуряващи питейно-битовите нужди на населението на гр.С. и осигуряване на водоноски с вода за нуждите на населението.
	Като органи и длъжностни лица, отговарящи за прилагането на предприетите мерки по т. 4 са определени управителя на „************“ ЕООД – гр.С., ръководството на ОА „Административно обслужване“ и директора на ОП „БКС и ОИ“ – гр.С..
	Срокът на действие на обявеното бедствено положение е от 9.00 ч. на 10.06.2019 г. до 9.00 ч. на 17.06.2019 г.
	С писмо изх.№ С-2993/11.06.2019 г. до председателя на Държавна агенция “Държавен резерв и военновременни запаси“ кметът на Община С. е поискал да бъдат предоставени от резерва на държавната агенция за нуждите на населението на гр.С. сухи супи, консерви и бутилирана минерална вода, във връзка с обявеното бедствено положение със Заповед № 452/10.06.2019 г.
	Със Заповед № ХЗ-37/19.06.2019 г. на председателя на Държавна агенция “Държавен резерв и военновременни запаси“ на основание чл. 19, ал. 4 от Закона за държавния резерв и военновременните запаси, чл. 24а и чл. 26 от в изпълнение на Решение на Съвета за държавните резерви и военновременните запаси, прието с Протокол № 2/18.06.2019 г. и последваща Заповед № ХЗ-35/19.06.2019 г. е наредено да се предоставят безвъзмездно на Община С. 183 бр. палети натурална минерална вода от 1,5 л., опаковани по 504 бр. бутилки в палет и 345 бр. палети натурална минерална вода от 10 л., опаковани по 72 бр. бутилки в палет.
	Със Заповед № ХЗ-38/19.06.2019 г. на председателя на Държавна агенция “Държавен резерв и военновременни запаси“ на основание чл. 19, ал. 4 от Закона за държавния резерв и военновременните запаси, чл. 24а и чл. 26 от Наредбата за условията и реда за организиране на дейностите по държавните резерви и военновременните запаси в изпълнение на Решение на С. за държавните резерви и военновременните запаси, прието с Протокол № 2/19.06.2019 г. и последваща Заповед № ХЗ-36/19.06.2019 г. е наредено да се предадат на Община С. освободени с възстановяване държавни резерви: сухи супи – месни – 250 кг.; сухи супи – зеленчукови – 250 кг.; боб яхния – 2 500 кг.; пастет „Апетит“ – 5 500 кг.; русенско варено – 7 000 кг., боб с кюфтета – 5 500 кг.; консервиран зелен грах – 8 000 кг.; домати цели белени – 25 000кг. и говеждо в собствен сос – 1 000 кг. 
	Със Заповед № 499/24.06.2019 г. на кмета на Община С. за отмяна на бедствено положение за територията на Община С., обявено със № 452/10.06.2019 г., същото е отменено, считано от 24.06.2019 г.
	В периода от 24.06.2019 г. до 01.10.2019 г. с Протоколи за получени помощи от държавния резерв, получените от Община С. минерална вода и консерви са предоставени на 4 614 (четири хиляди шестотин и четиринадесет) физически лица, като на получателите са посочени три имена, ЕГН и номер на лична карта. Протоколите са подписани от служители на Община С. и лицето, получило помощта.

При така установената фактическа обстановка Комисията стигна до следните правни изводи:

	Сигналът е подаден от лица с посочени имена, адрес и е подписан.
	За да е осъществен конфликт на интереси по смисъла на чл. 52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Конфликтът на интереси предполага упражнени правомощия по служба от лицето, заемащо висша публична длъжност и наличието на частен интерес - личен или на свързано лице по смисъла на § 1, т. 15 от ЗПКОНПИ, както и съпътстващата го облага, като тези обстоятелства трябва да бъдат установени по несъмнен начин към момента на извършване на преценката за извършено нарушение на разпоредбите на Глава VIII, Раздел II от ЗПКОНПИ.
	Стойно Чачов в качеството си на кмет на Община С. е лице, заемало публична длъжност по смисъла на чл. 3, т. 8 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32, предложение първо от ЗПКОНПИ.
	С оглед горното КПКОНПИ е компетентна да разгледа подадения сигнал.
	Съгласно разпоредбата на чл. 2 от Закона за защита при бедствия, бедствие е значително нарушаване на нормалното функциониране на обществото, предизвикано от природни явления и/или от човешка дейност и водещо до негативни последици за живота или здравето на населението, имуществото, икономиката и за околната среда, предотвратяването, овладяването и преодоляването на което надхвърля капацитета на системата за обслужване на обичайните дейности по защита на обществото. Съгласно чл. 49, ал. 1 кметът на общината обявява със заповед бедствено положение за цялата или за част от територията на общината, съгласно чл. 65, ал. 1 кметът на община организира и ръководи защитата при бедствия на територията на общината.
	На 09.06.2019 г. е проведено извънредно заседание на Общинския щаб за изпълнение на Общинския план за защита при бедствия и аварии на Община С., във връзка с последиците и пораженията в района на вододайната зона на гр.С., следствие на поройните дъждове. Общинският щаб е достигнал до решение за обявяване на бедствено положение за гр.С. поради силно увреденото състояние на вододайната зона, свързано с пряка опасност за здравето на хората и е набелязал неотложни  мерки, включващи спешни аварийно-възстановителни действия по почистване на всички засегнати ВиК съоръжения на територията на гр.С..
	В изпълнение на правомощията си произтичащи от разпоредбата на чл. 44, ал. 2 от ЗМСМА и чл. 49, ал. 1 и чл. 65, ал. 1 от Закона за защита при бедствия Стойно Чачов, в качеството си на кмет на Община С. е издал Заповед № 452/10.06.2019 г., с която е обявил бедствено положение за територията на гр. С. и е въвел в изпълнение общинския план за защита при бедствия във връзка с усложнена метеорологична обстановка, довела до сериозно компрометиране на вододайната зона на Община С., със срок на действие от 10.06.2019 г. до 17.06.2019 г.
	Съгласно  24, ал. 6 от Наредба за условията и реда за организиране на дейностите по държавните резерви и военновременните запаси при обявено бедствено положение по реда на глава пета от Закона за защита при бедствия и постъпило във връзка с него мотивирано искане от централен или териториален орган на изпълнителната власт до председателя на агенцията той може със заповед безвъзмездно да предостави освободени без възстановяване държавни резерви и военновременни запаси за преодоляване на последиците от кризисната ситуация. Видовете и количествата на суровините, материалите и продуктите, както и условията и редът за предоставянето им се съгласуват между подателя на искането и председателя на агенцията и се включват в текста на заповедта. Председателят на агенцията незабавно уведомява Министерския съвет или упълномощен от него орган за безвъзмездното предоставяне.
	Във връзка с обявеното със Заповед № 452/10.06.2019 г. бедствено положение за територията на гр. С. с писмо изх.№ С-2993/11.06.2019 г. до председателя на Държавна агенция “Държавен резерв и военновременни запаси“ кметът на Община С. е поискал да бъдат предоставени от резерва на държавната агенция за нуждите на населението на гр.С. сухи супи, консерви и бутилирана минерална вода.
	По така подаденото искане със Заповеди № ХЗ-37/19.06.2019 г. и № ХЗ-38/19.06.2019 г. председателят на Държавна агенция “Държавен резерв и военновременни запаси“ е наредил да се предоставят безвъзмездно на Община С. минерална вода и хранителни припаси.
	Видно от представените по преписката Протоколи за получени помощи от държавния резерв така предоставената безвъзмездна помощ от страна на Държавна агенция “Държавен резерв и военновременни запаси“ е предоставена на жителите на Община С..
	От извършената справка в Регистър „Население по области, общини, местоживеене и пол“ на Националния статистически институт е установено, че населението на Община С.е от 4 439 (четири хиляди четиристотин тридесет и девет) жители към 31.12.2019 г.
	Видно от  протоколите за получени помощи от държавния резерв, удостоверяващи получените помощи от жителите на Община С. се установява, че 4 614 (четири хиляди шестотин и четиринадесет) физически лица са получили предоставената помощ.
	Горното налага извода, че получената помощ е предоставена от Община С. на всички лица, живеещи на територията на общината.
	Обстоятелството, че предоставената безвъзмездна помощ на Община С. от Държавна агенция “Държавен резерв и военновременни запаси“, във връзка с обявеното със Заповед № 452/10.06.2019 г. на кмета на Община С. бедствено положение е достигнала до всички жители на общината, налага извода, че по отношение на Стойно Чачов, в качеството му на кмет на Община С. не е настъпила реална възможност за реализиране на конкретна облага, което води и до липсата на частен интерес, който би могъл да повлияе върху безпристрастното и обективно изпълнение на правомощията му по служба при издаването на Заповед № 452/10.06.2019 г. и Заповед № 499/24.06.2019 г.
	Липсата на частен интерес на лицето, заемащо висша публична длъжност или на свързано с него лице по смисъла на § 1, т. 15 от ДР на ЗПКОНПИ при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПКОНПИ от страна на Стойно Чачов, в качеството му на лице, заемащо висша публична длъжност по смисъла на чл. 6, ал. 1, т. 32, предложение първо при издаването на Заповед № 452/10.06.2019 г. за обявяване на бедствено положение за територията на гр. С. и предоставянето на жителите на Община С. получената от Държавна агенция “Държавен резерв и военновременни запаси“ безвъзмездна помощ.
	Предвид изложеното, се налага извода, че са налице два от елементите на състава на конфликт на интереси, а именно: лице заемащо висша публична длъжност и упражнени от лицето правомощия по служба. Липсва частен интерес – негов или на свързано с него лице. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и води до липсата на конфликт на интереси по смисъла чл. 52 от ЗПКОНПИ.

	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1 и ал. 2 от ЗПКОНПИ,

РЕШИ:

	НЕ УСТАНОВЯВА конфликт на интереси по отношение на Стойно Чачов с ЕГН ************, кмет на Община С. и в това му качество лице, заемало висша публична длъжност по смисъла на чл. 6, ал. 1, т. 32, предложение първо от ЗПКОНПИ, във връзка с издаването на Заповед № 452/10.06.2019 г. за обявяване на бедствено положение за територията на гр. С. и Заповед № 499/24.06.2019 г. за отмяна на бедствено положение за територията на Община С., поради липса на частен интерес.

	Препис от решението да се изпрати на Окръжна прокуратура П., с оглед преценка за реализиране на правомощията й по чл. 76, ал. 2 от ЗПКОНПИ.
	
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.


	КОМИСИЯ:

		ПРЕДСЕДАТЕЛ:………………….………..……/СОТИР ЦАЦАРОВ/

ЗАМЕСТНИК-ПРЕДСЕДАТЕЛ:………………/АНТОН СЛАВЧЕВ/

ЧЛЕН:……………………………………….../АНТОАНЕТА ЦОНКОВА/

ЧЛЕН:………………………………………..……...../ПЛАМЕН ЙОЦОВ/










image1.jpg




